32012R0045
L 017/1
SLUŽBENI LIST EUROPSKE UNIJE
UREDBA KOMISIJE (EU) br. 45/2012
od 19. siječnja 2012.
o izmjeni Priloga Uredbi Vijeća (EZ) br. 21/2004 o sadržaju dokumenata o premještanju
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu Vijeća (EZ) br. 21/2004 od 17. prosinca 2003. o uspostavi sustava za označivanje i registraciju ovaca i koza i izmjeni Uredbe (EZ) br. 1782/2003 i direktiva 92/102/EEZ i 64/432/EEZ (1), a posebno njezin članak 10. stavak 1.,
budući da:
(1)
Uredba (EZ) br. 21/2004 predviđa da svaka država članica mora uvesti sustav za označivanje i registraciju ovaca i koza u skladu s odredbama navedene Uredbe.
(2)
Navedeni sustav mora uključivati četiri komponente, tj. sredstva za označivanje svake životinje (dalje u tekstu: sredstva za označivanje), ažurirane registre na svakom gospodarstvu, dokumente o premještanju, te središnji registar ili računalnu bazu podataka. Prilog navedenoj Uredbi navodi zahtjeve za navedene komponente.
(3)
Uredba (EZ) br. 21/2004 predviđa da od 31. prosinca 2009. elektronsko označivanje postaje obvezno za sve životinje rođene nakon tog datuma. Međutim, većina se životinja rođena prije tog datuma i dalje označava samo neelektronskim identifikacijskim oznakama.
(4)
Jedinstveni kod životinje koji sadrže neelektronske identifikacijske oznake može se zabilježiti samo ručno. Ručno bilježenje neelektronskih identifikacijskih oznaka zahtijeva značajan napor za posjednike i predstavlja potencijalni izvor pogrešaka.
(5)
Specifična situacija za životinje rođene prije 31. prosinca 2009. uzeta je u obzir u vezi sa zahtjevom za bilježenje jedinstvenog koda životinja u dokumentu o premještanju. Rizici vezani uz premještanje tih životinja u klaonicu su ograničeni i ne opravdaju dodatan administrativni teret nametnut navedenim zahtjevom. Životinje koje se premještaju izravno u klaonicu u istoj državi članici stoga su bile isključene iz navedenog zahtjeva, bez obzira na datum premještanja životinja.
(6)
Prilog Uredbi (EZ) br. 21/2004, izmijenjen Uredbom Komisije (EZ) br. 933/2008 (2) da bi se smanjio administrativni teret za odgovorne osobe, propisuje da zahtjev za bilježenje jedinstvenog koda životinja u dokumentima o premještanju nije obavezno za životinje rođene prije 31. prosinca 2009., a do 31. prosinca 2011. za sva premještanja, osim kada se životinje premještaju izravno u klaonicu ili putem postupka usmjeravanja prijevoza.
(7)
Za vrijeme trajanja ovog prijelaznog razdoblja službe Komisije nisu zabilježile nikakve veće nedostatke u sustavu zbog provedbe ovog izuzeća.
(8)
Međutim, u nekim državama članicama, zbog posebnog načina držanja ovaca i koza, podaci ukazuju da životinje rođene prije 31. prosinca 2009. i dalje će činiti značajan dio populacije ovaca i koza do 31. prosinca 2014. Rizici povezani s njihovim premještanjem stalno će se smanjivati, razmjerno sa smanjenjem broja takvih životinja. Međutim, ručno bilježenje neelektronskih identifikacijskih oznaka u navedenim primjerima još uvijek predstavlja značajan administrativni teret na posjednike takvih životinja.
(9)
Premještanje tih životinja zato treba i dalje izuzimati iz zahtjeva za bilježenjem jedinstvenog koda životinja u dokumentima o premještanju do 31. prosinca 2014. Teret koji se nameće posjednicima ovim tipom bilježenja nakon navedenog datuma, kao i eventualne pogreške, tada bi bile svedene na prihvatljivu razinu.
(10)
Uredbu (EZ) br. 21/2004 stoga treba izmijeniti.
(11)
Iz razloga pravne sigurnosti, potrebno je da se ova Uredba od 1. siječnja 2012. primjenjuje retroaktivno da bi se osigurao kontinuitet u primjeni izuzeća od zahtjeva za bilježenje jedinstvenog koda životinja u dokumentima o premještanju.
(12)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
U odjeljku C.3 Priloga Uredbi (EZ) br. 21/2004, točka (b) mijenja se kako slijedi:
„(b)
do 31. prosinca 2014. za sva ostala premještanja.”
Članak 2.
Ova Uredba stupa na snagu 20. dana od objave u Službenom listu Europske unije.
Primjenjuje se od 1. siječnja 2012.
Ova Uredba u cijelosti je obvezujuća i izravno se primjenjuje u svim državama članicama.
Sastavljeno u Bruxellesu 19. siječnja 2012.